

Gradsko vijeće

KLASA: 303-03/19-01/02

URBROJ: 2186/18-02/1-22-9

Ludbreg, 13. listopada 2022. godine

PRIJEDLOG

Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 34. Statuta Grada Ludbrega („Službeni Vjesnik Varaždinske županije“, br. 12/2021), Gradsko vijeće Grada Ludbrega na 14. sjednici održanoj 13. listopada 2022. godine donosi

**ODLUKU**

**o prihvaćanju ažuriranog Akcijskog plana energetski i klimatski održivog razvitka Grada Ludbrega (SECAP)**

**I.**

Temeljem adhezijskog obrasca o pristupanju Sporazumu gradonačelnika za klimu i energiju kojeg je potpisao gradonačelnik Dubravko Bilić prema odluci Gradskog vijeća 18.07.2019. godine, Grad Ludbreg je izradio Akcijski plan energetski i klimatski održivog razvitka Grada Ludbrega (dalje u tekstu: Akcijski plan) koji je usvojen na 29. sjednici Gradskog vijeća Grada Ludbrega održanoj 9. travnja 2021. godine (KLASA: 303-03/19-01/02, URBROJ: 2186/18-02/1-22-6) te ažurirao Akcijski plan (dalje u tekstu: Akcijski plan v.1.1).

**II.**

Akcijski plan kao i ažurirani Akcijski plan izrađeni su u skladu sa smjernicama koje proizlaze iz inicijative Sporazuma gradonačelnika.

**III.**

Sastavni dio ove Odluke čini i Akcijski plan energetski i klimatski održivog razvitka (SECAP) ažuriran sa izmjenama i dopunama (Akcijski plan inačica v.1.1.) i uključuje prošireni set mjera za prilagodbu klimatskim promjenama i dvije nove mjere (stranice 45-47):

1. Mjera 19 – Integracija koncepta zelene infrastrukture u procese prostornog i strateškog planiranja,

2. Mjera 20 – Provedba konkretnih mjera izgradnje zelene infrastrukture na kritičnim točkama.

**IV.**

Ova Odluka stupa na snagu osam dana nakon objave u „Službenom vjesniku Varaždinske županije“.

Predsjednik

Gradskog vijeća

Darko Jagić

**O b r a z l o ž e nj e**

Sporazum gradonačelnika za Klimu i Energiju (*engl. Covenant of Mayors for Climate & Energy*) jedna je od najvažnijih inicijativa Europske unije i nastavak na inicijativu Sporazuma Gradonačelnika pokrenutog 2008. godine.

Inicijativa uključuje lokalne i regionalne uprave koje se dobrovoljno obvezuju da će povećati energetsku učinkovitost i korištenje obnovljivih izvora energije na svom području. Sporazum je pokretanjem i povezivanjem lokalnih i regionalnih uprava koje imaju zajedničke ciljeve sukladne europskim energetskim i klimatskim ciljevima, postao jedinstvena inicijativa koja je prepoznata i u europskim institucijama.

Lokalne vlasti su u poziciji da utječu na promjene ponašanja građana i posvete se klimatskim i energetskim izazovima kroz usklađivanje javnih i privatnih interesa te integracijom održivog energetskog razvoja u lokalne razvojne ciljeve.

Gradovi potpisnici Sporazuma obvezuju se na djelovanje koje će podržati smanjenje stakleničkih plinova za 40% do 2030. godine te usvajanje zajedničkog pristupa ublažavanju klimatskih promjena i prilagodbe istima.

U tijeku izrade ovog Akcijskog plana, Europsko vijeće raspravlja i potvrđuje svoje stajalište o europskom propisu o klimi.

Cilj je tog propisa pretvoriti političko obećanje da će Unija postati klimatski neutralna do 2050. godine u pravnu obvezu.

Time će se europskim građanima i poduzećima pružiti pravna sigurnost i predvidljivost koje su potrebne za planiranje tranzicije.

Trenutačni cilj smanjenja emisija za 2030. godinu iznosi 40 % u odnosu na razine iz 1990. godinu.

Kako bi se ostvario cilj da EU postane klimatski neutralna do 2050. godine u skladu s ciljevima Pariškog sporazuma, EU treba povećati svoje ambicije za nadolazeće desetljeće i ažurirati svoj okvir klimatske i energetske politike.

U tu svrhu Europsko vijeće potvrđuje obvezujući cilj EU-a za domaće neto smanjenje emisija stakleničkih plinova za najmanje 55 % do 2030. godine u odnosu na 1990. te poziva suzakonodavce da taj novi cilj uzmu u obzir u prijedlogu europskog propisa o klimi i da taj propis što brže donesu.

Kako bi ovaj Akcijski plan bio održiv do 2030. godine, Grad Ludbreg će već sada ovim dokumentom predvidjeti mjere za smanjenje emisija CO2 za minimalno 55 % do 2030. godine i na taj način biti u skladu sa propisima Europske unije.

Temeljem adhezijskog obrasca o pristupanju Sporazumu gradonačelnika za klimu i energiju kojeg je potpisao gradonačelnik Dubravko Bilić, prema odluci Gradskog vijeća od 18. 07. 2019. godine, Grad Ludbreg se obavezao izraditi Akcijski plan energetski i klimatski održivog razvitka Grada Ludbrega.

Navedeni Akcijski plan te Akcijski plan ažuriran sa izmjenama i dopunama odnosno Akcijski plan inačica 1.1. koji uključuje prošireni set mjera prilagodbe klimatskim promjenama (mjera 19 i 20, stranice 45-47), izrađeni su u skladu sa smjernicama koje proizlaze iz inicijative Sporazuma gradonačelnika.